मोदी चाहे केजरीवाल, केहु बनारस अवरू ओकरा जरूरत के नईखे बुझत
सदानंद शाही - बनारस के चुनाव प दुनिया भर के लोग के नजर बा। देश में धर्म अवरू संस्कृति के नगरी पहिला बेर राजनीति के चलते चर्चा में बिया। भाजपा के ओर से प्रधानमंत्री पद के दावेदार श्री नरेन्द्र मोदी एगो विकास अपरिभाषित भाव, गुजरात मॉडल के संगे मैदान में बाड़े।
एने, आम आदमी पार्टी के मुखिया श्री अरविंद केजरीवाल भी उनुका के बरियार चुनौती देतारे। केजरीवाल के ललकार एहसे भी ढेर सुनाता, काहें कि उ देश से भ्रष्टाचार के नाश करे के नारा देतारे। उ नारा जेकरा से लोग के कुछ उम्मेद बाटे।
ओने, मतदाता के एगो बड़हन हिस्सा मीडिया के ओर से बढ़-बढ़ के देखावल, पढ़ावल जाएवाला अधकचरा विकास मॉडल से भी मगन बा। ओकरा उम्मेद बा कि, बनारस के दिन लवटेवाला बा, देश के दशा फिरेवाला बा। बनारस में एकर ख़ास महत्व बाटे, काहें कि कमलापति त्रिपाठी के बाद से ए सीट प कवनो ‘दबंग’ (प्रभावी) नेता नईखन जीतल।
पछिला 20 साल से लगातार, बनारस के नगर निगम से लेके विधानसभा, अवरू लोकसभा में अधिकांश समय भाजपा के ही कब्जा रहल बा। ए बीच भाजपा राज्य, अवरू केंद्र, दुनो जगह सरकार में रह चुकल बिया। मुरलीमनोहर जोशी जईसन संसद के रहते भी बनारस के हाल में कुछूओ बदलाव ना भईल, बनारस अजूओ अपना हाल प अपने रोवता अवरू अपने आपन लोर पोछता।
एकरा पीछे भी कारण बा, भाजपा के आपन नीति अवरू जरूरत। भाजपा संस्कृति से जुड़ल सवाल अवरू चिन्ह के त उठावे ले, लेकिन एकरा में भोजपुरी कहीं ना आवे।
बनारस भोजपुरी भाषी क्षेत्र के दिल ह, जान ह। लेकिन, तमाम वादा अवरू घोषणा के बाद भी भोजपुरी अवरू भोजपुरीया माटी के सवाल आज तक केहु के घोषणापत्र में ना चहुंपल।
काहें ना चहुंपल? मोदी जी के विकास मॉडल मे त मातृभाषा के सवाल आइए नईखे सकत। एकरा से ठीक उल्टा केजरीवाल बाड़े, इनिकर पूरा राजनीति ही भ्रष्टाचार के विरोध करे प टिकल बिया। भ्रष्टाचार विरोधी लड़ाई में भी भोजपुरी अवरू भोजपुरीया माटी से जुड़ल सवाल के गुंजाइश नईखे।
एगो अवरू प्रमुख कारण बा, भोजपुरीभाषी इलाका में भोजपुरी के अतना खराब नज़र से देखल जाता कि खुद भोजपुरिहा एकरा के लेके बहुत खुश नईखन लउकत। भोजपुरिहा खुद भोजपुरी के अवरू भाषा के मुक़ाबला में हिन बुझे लागल बाड़े।
नतीजा, भोजपुरी के अनपढ़, गंवार के भाषा अवरू भोजपुरिहा के अनपढ़ अवरू गँवार मान लिहल जाता। एकरा के समझे खातीर दूर नईखे जाए के, बस अपना अगल-बगल देखि बुझा जाई। ऊपर से भोजपुरी फिल्मन के जवन बाढ़ आईल, ओकरा से एकर छवि अवरू खराब हो गईल।
इहे सभ कारण बा कि, आज ले भोजपुरी माटी अवरू भोजपुरी के उ सम्मान ना मिलल, जवना के इ हकदार बा। उल्टा, राज ठाकरे के “मनसे” जईसन कुछ दल खुलेआम भोजपुरिहा लोग के तिरस्कार करेले। लेकिन, इ तिरस्कार भी आज केहु खातिर मुद्दा नईखे, काहें कि इ त हमनियों खातिर मुद्दा नईखे। होखेला इ कि, जे हमनी के तिरस्कार करेला ओकरे संगे भीतरिए साठ-गाँठ होखेला, राजनीतिक फायदा उठावे के कोशिश होखेला।
अईसनों नईखे कि, भोजपुरी के आठवाँ अनुसूची में शामिल होखते एकर सम्मान लवट के चल आई, आठवाँ अनुसूची में शामिल भईल व्यावहारिक से ढेर प्रतीकात्मक महत्व के मामला बा। लेकिन, इहो तय बा कि अगर अयीसन भईल त हिन भावना से ग्रस्त भोजपुरिहा समाज के “गंवारपन” से मुक्ति मिले में मदद मिली।
एक बेर “गँवार” के लेबल हट जाए त भोहपुरिहा माटी के सवाल अवरू विकास के दिशा अपने आप तय हो जाई। ओ आदमी के भी आपन सवाल के राखे के हक़ मिल जाई जवन कि हिन्दी अवरू अँग्रेजी के भीड़ में अपना के पिछड़ल मान लेले बा।
एकरा खाती बहुत कुछ करे के जरूरत बा। सबसे पहिले हमनी के आपन बात के सभ राजनीतिक दल के समझावे के होई। समझावे के होई कि, भाषा के मुद्दा सिर्फ बात कहे के माध्यम ना ह, भोजपुरी हमनी के आत्मा, हमनी के सम्मान के मुद्दा ह। एक बेर भोजपुरी क्षेत्र के अपेक्षित सम्मान मिल जाए, त फेर माटी के विकास के सही दिशा अपने आप तय हो जाई ।
सदानंद शाही काशी हिन्दू विश्वविद्यालय के भोजपुरी अध्यन केंद्र में प्रोफेसर बानी, संगही बीएचयू भोजपुरी जन मंच के संयोजक भी बानी । श्री शाही कई बेर अलग-अलग मंच से अवरू अलग-अलग माध्यम से भोजपुरी के आठवां अनुसूची में शामिल करे अवरू मान्यता देवे के आवाज़ उठा चुकल बानी अवरू इहाँ के ए अभियान के अगहर लोग में गिनल जाला।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva